Ægtepar har holdt bilerne kørende i 55 år | Ugeavisen Faaborg | Ugeavisen.dk
Du er her: Forside - Ugeavisen Faaborg - Folkemusikere har haft et travlt år
Du er her: Forside - Ugeavisen Faaborg - Ægtepar har holdt bilerne kørende i 55 år
Ægteparret Tangelsbjerg Christensen har drevet tankstationen på Nyborgvej siden de var ganske unge. Foto: Anne Charlotte Haugstrup
Ægtepar har holdt bilerne kørende i 55 år
DEL Af Anne Charlotte Haugstrup , ancha@jfmedier.dk
27. marts 2019 kl. 07:38
Christian og Jonna Tangelsbjerg Christensen har drevet tankstationen på Nyborgvej lige så længe, som de har været gift
Faaborg: I de seneste 58 år er der løbet umåleligt mange liter brændstof gennem slangerne hos Faaborgs ældste og stadig eksisterende tankstation på Nyborgvej 56.
Tankstationen ejes og drives af Christian og Jonna Tangelsbjerg Christensen, der snart i en menneskealder har været synonym for virksomheden, som de købte af Christians far i 1964.
Når man i året 2019 kører ind på Nyborgvej 56 og fylder benzin på bilen, kan man godt se, at stedet har været brugt som andet og mere end en tankstation. På den lave, tomme bygning til højre står navnet Tangelsberg med store bogstaver under hustaget, og ved siden af er der skiltet "bilsyn". Kiosken i midten er lukket. Det har den været siden 2004. Kigger man til venstre, viser den store metalport, at her har der ligget et værksted. Christians bror Hans, der er mekaniker og var medejer i firmaet, drejede nøglen om for fire år siden og flyttede til Schweiz.
Den slags tanker går Christian og Jonna Tangelsbjerg Christensen ikke med. De nyder stadig det daglige arbejde og kontakten til kunderne, og tankstationen er i øjeblikket i gang med at skifte hat fra 1-2-3 til Ingo. Virksomheden er med andre ord stadig under udvikling.
- Der kommer el-biler i 2030 , og så går jeg på pension, spøger Christian Tangelsbjerg Christensen, årgang 1940.
Elsker folk omkring sig
Alderen sætter kun nogle få begrænsninger. Christian Tangelsbjerg Christensen fik for en del år siden konstateret diabetes og måtte af den grund i 2001 lukke den el-installationsforretning, han drev på adressen. Men arbejdet med at passe tanken giver ifølge parret langt mere energi, end det tager.
- Vi har altid haft mange folk omkring os, vi kan ikke leve uden, det tror jeg ikke på. Hvis helbredet er til det, fortsætter vi så længe, vi kan. Hvis der sker noget med den ene, så fortsætter den anden, det har vi aftalt, fortæller Jonna Tangelsbjerg Christensen og kigger på sin ægtemand.
- Jeg skal have noget at rive i, medgiver han.
- Ja, ellers er du ikke til at holde ud at være sammen med, smiler hun.
I alle årene har hjemmet været på matriklen, i lokaler, der i sin tid tilhørte Korsvejens Skole. Da skolen blev sat til salg i 1959, købte Peder Tangelsbjerg Christensen, Christians far, stedet og åbnede godt et år senere det, der skulle vokse sig til at blive en familievirksomhed. Han havde, ganske rigtigt, regnet ud, at det ville blive en rentabel forretning, idet Nyborgvej lå lige i trafikstrømmen til og fra den nye færge Bøjden-Fynshav. For sønnerne, der ikke havde lyst til at følge i faderens fodspor som landmand, var det en god begyndelse på arbejdslivet.
Finder stadig på nyt
På tankstationen, der nu er styret digitalt, skal der selvfølgelig stadig holdes øje med tingene. En times tid dagligt arbejde går med at vaske stande og holde pladsen ren, hvis folk spilder noget. Kunderne kan også vaske ruder og lygter og fylde luft på bilen, så alt skal være i orden.
- Vi har købt en ejendom på Assensvej til, når vi bliver gamle, men vi er jo ikke gamle endnu. Vi bliver boende her, fortæller ægteparret.
Ejendommen, de har købt, lejer de ud, men på fem hektar af den tilhørende jord driver de en plantage med 8000 træer gran og enebær til pyntegrønt.
- Vi får nogen til at klippe, det kan vi ikke selv holde til, men resten er en fornøjelse at lave. Vi har det godt, som vi har det, er ægteparret enige om.